עדן גולן

עדן גולן (נולדה ב-5 באוקטובר 2003) היא זמרת-יוצרת ישראלית; זוכת העונה העשירית של "הכוכב הבא לאירוויזיון" ונציגת ישראל באירוויזיון 2024 עם השיר "Hurricane", שהגיע למקום החמישי בתחרות.

 ביוגרפיה 
ממוזער|250px|עדן גולן בליווי הרקדנים בחזרה הגנרלית לגמר האירוויזיון
גולן נולדה וגדלה בכפר סבא לאדי ואולגה גלגולב, שבהמשך עיברתו את שמם לגולן. הוריה ממוצא לטבי ואוקראיני. מגיל שלוש וחצי ועד גיל שבע התאמנה בהתעמלות אמנותית והשתתפה במספר תחרויות שונות. בגיל 6, בסוף שנת 2009, עברה עם משפחתה למוסקבה לצורך עסקיו של אביה. לימים סיפרה כי המעבר הזה היה קשה מאוד עבורה. לדבריה, החברה הרוסית לא קיבלה אותה. בגיל תשע החלה ללמוד פיתוח קול.

בשנת 2014 התמודדה בתחרות "הגל החדש ג'וניור 2014"  שהתקיימה בארטק שבחצי האי קרים, שטח שנכבש באותה שנה על ידי רוסיה. באותה תחרות התמודדה גם הישראלית אמילי קופר. בשנת 2015 השתתפה בתחרות לבחירת הנציג הרוסי לאירוויזיון הילדים 2015, עם השיר "Schastye" אך הגיעה למקום החמישי ולא נבחרה.

בשנת 2018 השתתפה בעונה החמישית של "The Voice Kids Russia". בשלב האודישנים ביצעה את "Love on the Brain" של ריהאנה, ובחרה את פלאגיה לשמש עבורה כמנטורית. במרוצת הזמן העפילה לשלב הגמר, שם הודחה ולא דורגה בשלושת המקומות הראשונים. לאחר התוכנית נועד עמה מפיק רוסי, שהתרשם מיכולותיה וצירף אותה ללהקת פופ-בנות במוסקבה בה השתתפה במשך שנתיים.

גולן שבה לישראל בגיל 18 בתחילת שנת 2022. באותה שנה, פרסמה את סינגל הבכורה שלה, "Ghost Town", שיתוף פעולה עם המפיק הליטאי לאקי לוק, שצבר כ-700 אלף השמעות בספוטיפיי. ב-30 בדצמבר פרסמה את "Let Me Blow Ya Mind" עם TYMMA.

ב-2023 הוציאה לאור שני שירים: "Taxi" ו-"Dopamine". באותה השנה השתתפה בפרק סיום העונה השנייה של תוכנית המציאות "רואים את הקול" והודחה בסיבוב הראשון, בשלב הרושם הראשוני. באותה שנה הופיעה גם כרקדנית בקליפ לשיר "תיק קטן" של נס וסטילה.

 אירוויזיון 2024 
בסוף שנת 2023 השתתפה בעונת העשור של "הכוכב הבא לאירוויזיון". בעת האודישן שלה, בו ביצעה את "Rise Up" של אנדרה דיי, לראשונה בתולדות התוכנית, צברה ציון של 100%. היא הגיעה לגמר התחרות ובחלקו הראשון של מופע הגמר, ביצעה את "I Have Nothing" של ויטני יוסטון, ומאוחר יותר את "I Don't Want to Miss a Thing" של להקת אירוסמית'. היא דורגה במקום הראשון, ונבחרה לייצג את ישראל באירוויזיון 2024.

ב-10 במרץ 2024 נחשף השיר "Hurricane", איתו ייצגה גולן את ישראל באירוויזיון 2024 בשוודיה. גולן התחרתה בחצי הגמר השני של האירוויזיון והעפילה לגמר מהמקום הראשון עם 194 נקודות. בהמשך הופיעה בגמר והגיעה למקום החמישי עם 375 נקודות לאחר שסיימה במקום השני בהצבעת הקהל, שם קיבלה 323 נקודות ובמקום ה-12 בהצבעת השופטים בה קיבלה 52 נקודות.

במהלך תקופת התחרות, הופעלו לחצים רבים מצד מדינות שונות להרחקת ישראל מהתחרות עקב מלחמת חרבות ברזל. ה-EBU סירב להרחיק את ישראל בטענה ש"האירוויזיון זו תחרות בין רשויות שידור ולא בין ממשלות". יחד עם המשלחת נשלחו כוחות משירות הביטחון הכללי, גלויים וסמויים, במטרה להגן על המשלחת ועל גולן בפרט במהלך שהותם במאלמו. על פי תיאורים שניתנו על ידי חברי המשלחת הישראלית לאירוויזיון וביניהם גולן עצמה, נודע כי חברי המשלחת לא יצאו הרבה מהמלון בו שהו חוץ מלחזרות ולמופע עצמו וכי גם כשיצאו מהמלון נאלצה גולן להתחפש על מנת שלא יזהו אותה. במהלך המופעים והחזרות נשמעו קריאות בוז רבות במהלך הביצוע הישראלי שלפי גולן היו חזקים כל כך שהיא לא הייתה יכולה לשמוע את עצמה שרה. בנוסף, מספר נציגים ממדינות שונות נהגו להשפיל את גולן ולבצע פרובוקציות במהלך כל תקופת התחרות. פרובוקציות בולטות היו במסיבת העיתונאים שהתקיימה עם העולים לגמר מחצי הגמר השני, בו גולן השתתפה, כאשר נציג הולנד, יוסט קליין, כיסה את עצמו בבד בזמן דבריה של גולן כאשר במקביל נציגת יוון, מרינה סאטי, העמידה פני נרדמת כאשר פיהקה והניחה את ראשה על השולחן. בנוסף נציגת פורטוגל, יולנדה, עלתה לביצוע הגמר שלה כאשר ציפורנייה צבועות בצבעי כאפייה ונציגת אירלנד, במבי ת'אג, אשר נחשבה למובילת הפרובוקציות כנגד המשלחת הישראלית עלתה לבמה עם כיתובים על גופה באירית עתיקה אשר קראו ל"שחרור פלסטין", פרסמה סרטון זמן קצר לאחר חצי הגמר השני ובו שיתפה כי בכתה עם הצוות שלה בעקבות עלייתה של ישראל לשלב הגמר.

 לאחר האירוויזיון 

במאי, ימים ספורים לאחר התחרות, החלה לשמש כפרזנטורית של חברת "נטורל פורמולה" ושל רשת פוקס. ביוני השתתפה במצעד ההצדעה לישראל בניו יורק, כאורחת הפדרציה היהודית של ניו יורק, לצד ראש העיר אריק אדמס.ממוזער|207x207px|במצעד ההצדעה לישראל, ניו יורק 2024

בספטמבר 2024 הודיעה כי היא מתכוננת להתגייס לצה"ל לאחר שדחתה את גיוסה בעקבות מגוריה במוסקבה והשתתפותה באירוויזיון. באותו החודש, הוציאה גולן את הסינגל "Older". ב-7 באוקטובר 2024 ביצעה את "October Rain", באירוע זיכרון של שגרירות ישראל באו"ם לציון שנה לטבח 7 באוקטובר. באותו היום, כחלק מפרויקט "שבעה שירים באוקטובר" של גלגלצ ומשרד הביטחון, הוציאה את הסינגל "מה היינו בחיינו" בהשתתפות עילי בוטנר. באותו החודש, פורסם כי הליגה נגד השמצה הכריזה על אירוע מיוחד בשם "מופע נגד שנאה" שיתקיים ב-18 בנובמבר בוושינגטון. את האירוע הנחה בן סטילר, והשתתפו בו גולן וסיה. בסוף שנת 2024, גוגל פרסמו את סיכום החיפושים הכי הטרנדיים בשנה החולפת, והכלילו את גולן במקום השני ברשימת "האנשים הטרנדיים", מיד אחרי הזמר עידן עמדי.

ב-2 במרץ 2025 הוציאה את השיר "Beautiful Horizon", שנכתב על ידה לצד סתיו בגר והזמר השוודי יונאס מיירין. במקור, נשלח השיר לוועדת התאגיד לייצוג ישראל באירוויזיון 2024, אך הפסיד לבסוף ל-"Hurricane". "Beautiful Horizon" נכלל בפסקול הסדרה "בית דוד", שהופקה על ידי אולפני אמזון. לכבוד פסטיבל הפורים של הדיג'יי עופר ניסים הוציאה ב-15 במרץ את השיר "Pieces". ב-8 באפריל הוציאה את השיר "Wait For You" וב-5 ביוני הוציאה את הסינגל "You & I". ב-15 בספטמבר באותה שנה הוציאה את שירה הראשון בעברית "סקסית" אשר זכה לפופולריות רבה ברשתות החברתיות עם פרסומו. ב-26 בנובמבר הוציאה את השיר "אמן".

בחנוכה 2025 השתתפה ב-Imagine פסטיגל וביצעה עם שחר טבוך את השיר "סוויץ'" שזכה במקום הראשון בתחרות השירים באותה השנה.

 חיים אישיים 
גולן מתגוררת בתל אביב-יפו. בזוגיות החל מינואר 2025.

דיסקוגרפיה
סינגלים
 2015: "Schastye"
 2020: "Fake Love"
 2020: "No Alcohol"
 2020: "10 Missed Calls"
 2022: "Ghost Town"
 2022: "Let Me Blow Ya Mind"
 2023: "Taxi"
 2023: "Dopamine"
 2024: "Hurricane"
 2024: "Older"
 2024: "מה היינו בחיינו"
 2025: "Beautiful Horizon"
 2025: "Pieces"
 2025: "Wait for you"
 2025: "You & I"
 2025: "סקסית"
 2025: "אמן"

 קישורים חיצוניים 









הערות שוליים

קטגוריה:זמרות ישראליות
קטגוריה:רקדניות ישראליות
קטגוריה:משתתפי The Voice
קטגוריה:מתמודדות הכוכב הבא
קטגוריה:זוכי הכוכב הבא
קטגוריה:נציגי ישראל באירוויזיון
קטגוריה:משתתפי אירוויזיון 2024
קטגוריה:זוכות הפסטיגל
קטגוריה:ישראליות שנולדו ב-2003